Goeie nuus: Pa red wonderbaarlik sy eie kind uit puttoiletArgieffoto Inwoners van Tseseng naby Phuthaditjhaba in die Vrystaat het die mure van ŉ puttoilet afgebreek om ŉ pasgebore baba se lewe te red. “ŉ Jong man het Dinsdag omstreeks 07:00 ŉ baba in die toilet hoor huil en sy bure geroep om hom te help om die kind te red,” het sers. Mmako Mophiring, woordvoerder van die polisie, in ŉ verklaring gesê. Min het die man geweet dit was sy eie baba. Volgens Mophiring het die man nie geweet sy vrou, in haar 30’s, is swanger met hul vierde kind nie. Toe sy wou kraam, het sy sonder enigiemand se medewete na die puttoilet gegaan en die baba net daar gelos. Haar man was glo vir ongeveer ŉ uur weg van die huis af terwyl sy vrou gekraam het. Lede van die gemeenskap het die man gehelp om die mure van die puttoilet af te breek, maar niemand wou die baba uit die gemors tel nie. Hy het self dapper die baba se lewe gered. Dit het aan die lig gekom dat dit die man se eie kind is, toe die ambulans en polisie by die toneel opgedaag het. “Die vrou is in hegtenis geneem en is onder polisiebewaking na ŉ plaaslike hospitaal geneem,” het Mophiring bygevoeg. “Die baba is ook in die hospitaal en word versorg.” Die vrou sal binnekort in die Tseseng-landdroshof verskyn op aanklag van poging tot moord.